CELEX: 32016R2222
Language: el
Date: 2016-12-05 00:00:00
Title: Εκτελεστικός κανονισμός (ΕΕ) 2016/2222 της Επιτροπής, της 5ης Δεκεμβρίου 2016, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

10.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 336/17
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2222 ΤΗΣ ΕΠΙΤΡΟΠΉΣ
   της 5ης Δεκεμβρίου 2016
   σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων (εφεξής καλούμενη η «συνδυασμένη ονοματολογία»), η οποία παρατίθεται στο παράρτημα I του εν λόγω κανονισμού.
            
         
               (2)
            
            
               Η διάκριση 9505 10 της συνδυασμένης ονοματολογίας περιλαμβάνει είδη για τις γιορτές Χριστουγέννων.
            
         
               (3)
            
            
               Ορισμένες κατευθυντήριες γραμμές σχετικά με την ερμηνεία του όρου «είδη για τις γιορτές Χριστουγέννων» παρατίθενται στις επεξηγηματικές σημειώσεις του εναρμονισμένου συστήματος (ΕΣΕΣ) για την κλάση 9505, σημεία Α) 1) και 2). Ωστόσο, εξακολουθούν να υπάρχουν αποκλίνουσες απόψεις σχετικά με το πεδίο εφαρμογής των ειδών που υπάγονται στη διάκριση 9505 10.
            
         
               (4)
            
            
               Για λόγους ασφάλειας δικαίου, το πεδίο εφαρμογής της διάκρισης 9505 10 θα πρέπει συνεπώς να διευκρινιστεί διακρίνοντας τα παραδοσιακά είδη που χρησιμοποιούνται για τις γιορτές Χριστουγέννων και αναφέρονται στις ΕΣΕΣ για την κλάση 9505, σημεία Α) 1) και 2), από τα είδη μόδας που χρησιμοποιούνται γενικότερα ως διακοσμητικά κατά τη διάρκεια της χειμερινής περιόδου.
            
         
               (5)
            
            
               Ως εκ τούτου, είναι απαραίτητο να προστεθεί μια συμπληρωματική σημείωση στο κεφάλαιο 95 της συνδυασμένης ονοματολογίας, ώστε να διασφαλιστεί η ενιαία ερμηνεία της διάκρισης 9505 10 σε ολόκληρη την Ένωση.
            
         
               (6)
            
            
               Συνεπώς, το παράρτημα I του κανονισμού (ΕΟΚ) αριθ. 2658/87 θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο δεύτερο μέρος κεφάλαιο 95 της συνδυασμένης ονοματολογίας που περιλαμβάνεται στο παράρτημα I του κανονισμού (ΕΟΚ) αριθ. 2658/87, προστίθεται η ακόλουθη συμπληρωματική σημείωση 1:
   
      
                  «1.
               
               
                  Η διάκριση 9505 10 καλύπτει:
                  
                              α)
                           
                           
                              είδη που είναι ευρέως αναγνωρισμένα ως είδη τα οποία χρησιμοποιούνται παραδοσιακά κατά τις γιορτές των Χριστουγέννων και έχουν κατασκευαστεί και σχεδιαστεί αποκλειστικά ως είδη για τις γιορτές των Χριστουγέννων.
                              Αυτά είναι:
                              
                                          1)
                                       
                                       
                                          είδη που συνδέονται με τη γέννηση (δηλαδή είδη για την παραδοσιακή χριστουγεννιάτικη φάτνη), όπως φιγούρες της γέννησης, ζώα της φάτνης, άστρα της Βηθλεέμ, οι τρεις μάγοι και σκηνές της γέννησης·
                                       
                                    
                                          2)
                                       
                                       
                                          είδη που αναγνωρίζεται ότι χρησιμοποιούνται κατά τις γιορτές των Χριστουγέννων λόγω μακροχρόνιων εθνικών παραδόσεων, όπως:
                                          
                                                      —
                                                   
                                                   
                                                      τεχνητά χριστουγεννιάτικα δένδρα,
                                                   
                                                
                                                      —
                                                   
                                                   
                                                      χριστουγεννιάτικες κάλτσες,
                                                   
                                                
                                                      —
                                                   
                                                   
                                                      απομίμηση τεμαχίων κορμού,
                                                   
                                                
                                                      —
                                                   
                                                   
                                                      χριστουγεννιάτικες κροτίδες,
                                                   
                                                
                                                      —
                                                   
                                                   
                                                      Αγιο-Βασίληδες με ή χωρίς έλκηθρο,
                                                   
                                                
                                                      —
                                                   
                                                   
                                                      χριστουγεννιάτικοι άγγελοι.
                                                   
                                                
                                    Η διάκριση αυτή δεν περιλαμβάνει είδη της χειμερινής περιόδου που είναι κατάλληλα για πιο γενικευμένη χρήση ως διακοσμητικά κατά την εν λόγω περίοδο, διότι λόγω των αντικειμενικών χαρακτηριστικών τους δεν χρησιμοποιούνται αποκλειστικά για τις γιορτές των Χριστουγέννων αλλά κυρίως ως διακοσμητικά κατά τη χειμερινή περίοδο, όπως σταλακτίτες, κρύσταλλοι χιονιού, αστέρια, τάρανδοι, κοκκινολαίμηδες, χιονάνθρωποι και άλλες εικόνες της χειμερινής περιόδου, έστω και αν τα χρώματα ή η ενδυμασία τους κ.λπ. υποδηλώνουν σχέση με την περίοδο των Χριστουγέννων·
                           
                        
                              β)
                           
                           
                              διακοσμητικά είδη για χριστουγεννιάτικα δέντρα.
                              Τα είδη αυτά είναι σχεδιασμένα για να κρεμιούνται σε χριστουγεννιάτικο δέντρο (δηλαδή ελαφριά είδη από, κατά κανόνα, μη ανθεκτικό υλικό που έχουν σχεδιαστεί για τη διακόσμηση χριστουγεννιάτικου δέντρου). Τα είδη πρέπει να έχουν σχέση με τα Χριστούγεννα.».
                           
                        
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Δεκεμβρίου 2016.
      
         
            Για την Επιτροπή
         
         Stephen QUEST
         
            Γενικός Διευθυντής
         
         
            Γενική Διεύθυνση Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.